b'\n_START_ARTICLE_\n\xc4\x8cinghajus\n_START_SECTION_\nAdministracinis suskirstymas\n_START_PARAGRAPH_\n\xc4\x8cinghaj\xc5\xb3 sudaro vienas prefekt\xc5\xabr\xc5\xb3 lygmens miestas (Siningas), viena prefekt\xc5\xabra (Haidongas) ir \xc5\xa1e\xc5\xa1ios autonomin\xc4\x97s prefekt\xc5\xabros: Haibei, Hainanas, Huangnanas, Gologas, Gy\xc3\xaagu ir Haisi. Visi \xc5\xa1ie administraciniai vienetai padalinti \xc4\xaf 4 rajonus, 2 sri\xc4\x8di\xc5\xb3 lygmens miestus, 30 sri\xc4\x8di\xc5\xb3 ir 7 autonomines sritis.\n_START_SECTION_\nEkonomika\n_START_PARAGRAPH_\n\xc5\xa0ios provincijos ekonominis lygis yra vienas i\xc5\xa1 pras\xc4\x8diausi\xc5\xb3 visoje Kinijoje. BVP vienam gyventojui, 2004 met\xc5\xb3 duomenimis, sudar\xc4\x97 vos 882 JAV dolerius.\n_START_SECTION_\nDemografija\n_START_PARAGRAPH_\nProvincijoje gyvena 5,2 milijonai \xc5\xbemoni\xc5\xb3. Daugiausia yra hani\xc5\xb3 (etnini\xc5\xb3 kin\xc5\xb3), taip pat esama tibetie\xc4\x8di\xc5\xb3, tu, huj\xc5\xb3, salar\xc5\xb3 ir mongol\xc5\xb3 tautybi\xc5\xb3 \xc5\xbemoni\xc5\xb3.\n_START_SECTION_\nGeografija\n_START_PARAGRAPH_\n\xc4\x8cinghajus yra Tibeto plynauk\xc5\xa1t\xc4\x97s \xc5\xa1iaur\xc4\x97s rytuose. Provincijos viduryje yra Geltonosios up\xc4\x97s i\xc5\xa1takos, pietuose\xc2\xa0\xe2\x80\x93 Jangdz\xc4\x97s ir Mekongo._NEWLINE_Vidutinis auk\xc5\xa1tis \xc4\x8cinghajuje yra apie 3000\xc2\xa0m vir\xc5\xa1 j\xc5\xabros lygio. Yra Tangula ir Kunluno kalnai. Vidutin\xc4\x97 temperat\xc5\xabra apie -5\xc2\xa0\xc2\xb0C\xc2\xa0\xe2\x80\x93 8\xc2\xa0\xc2\xb0C. Saus\xc4\xaf temperat\xc5\xabros svyruoja nuo -18,2\xc2\xa0\xc2\xb0C iki -7\xc2\xa0\xc2\xb0C, liep\xc4\x85\xc2\xa0\xe2\x80\x93 nuo 5\xc2\xa0\xc2\xb0C iki 21\xc2\xa0\xc2\xb0C. Nuo vasario iki baland\xc5\xbeio pu\xc4\x8dia stipr\xc5\xabs v\xc4\x97jai, b\xc5\xabna sm\xc4\x97lio audr\xc5\xb3._NEWLINE_\xc4\x8cinghajaus e\xc5\xbeeras (arba Kukunoras) yra did\xc5\xbeiausias Kinijos Liaudies Respublikos e\xc5\xbeeras.\n_START_SECTION_\nKult\xc5\xabra ir turizmas\n_START_PARAGRAPH_\n\xc4\x8cinghajaus administracin\xc4\x97je provincijoje yra keturi skirtingi kult\xc5\xabriniai regionai, priklausantys Tibeto kult\xc5\xabrinei zonai. Vakarin\xc4\x99 jos dal\xc4\xaf u\xc5\xbeima beveik negyvenamos \xc4\x8cangtango pusdykum\xc4\x97s, kurios taip pat apima ir didel\xc4\x99 dal\xc4\xaf gretimo Tibeto autonominio regiono. Pietvakarin\xc4\x97 \xc4\x8cinghajaus provincijos dalis priskiriama Khamui (kuris taip pat apima ir rytin\xc4\x99 TAR dal\xc4\xaf bei vakarin\xc4\xaf Si\xc4\x8duan\xc4\x85). \xc5\xa0iaur\xc4\x97s rytin\xc4\x97, tankiausiai gyvenama provincijos dalis, per kuri\xc4\x85 teka Geltonoji up\xc4\x97, sutampa su Amdo regionu. \xc5\xa0iaur\xc4\x97s vakarin\xc4\x97je teritorijoje yra Auk\xc5\xa1tutin\xc4\x97 Mongolija su Caidamo baseinu ir Kukunoro e\xc5\xbeeru. _NEWLINE_Turistus labiausiai traukia Siningo apylink\xc4\x97s istoriniame Amde. Sininge susilieja tibetie\xc4\x8di\xc5\xb3, huj\xc5\xb3 ir kit\xc5\xb3 tautini\xc5\xb3 ma\xc5\xbeum\xc5\xb3 kult\xc5\xabros. Mieste lankomos did\xc5\xbeioji Siningo (arba Donguano) me\xc4\x8det\xc4\x97 ir \xc5\xa0iaurinio kalno \xc5\xa1ventykla. 30\xc2\xa0km nuo Siningo yra Kumbumo vienuolynas._NEWLINE_Taip pat lankomas \xc4\x8cinghajaus e\xc5\xbeeras, esantis 3600\xc2\xa0m. v.j.l.'